Peter Christensen (V), 2004-03-26:
At påstå, at det kun er direktører, der får del i den skattepakke, regeringen har fremsat, altså at det kun er direktører, der får del i de næsten 10 mia. kr., der samlet set bliver givet i skattelettelse, er altså noget af en fordrejning af fakta.
Alle, der er i arbejde, får del i de 10 mia. kr., det gør alle, der er i beskæftigelse, for det sørger beskæftigelsesfradraget jo netop for.
Den forrige debat om selve skattelettelserne afslørede, at Enhedslisten og Venstre ikke er enige om, at hvis man vil lægge alvor bag det synspunkt, at det i højere grad skal kunne betale sig økonomisk at være en del af arbejdsmarkedet, er man også nødt til at indrette skattelettelserne netop derefter.
Det mener Enhedslisten ikke, og længere er den vel ikke.
Jeg vil da ikke benægte, at den løn, man får, betaler man skat af, og får man mere i løn, betaler man også mere i skat.
På et tidspunkt skulle jeg høre, det var så fra hr. Jacob Buksti, at det nærmest var i strid med skattestoppet, at hvis man fik mere i løn, betalte man også mere i skat.
Det er jo simpelt hen ikke korrekt. Det ville også være en lidt dum definition, for så var der ingen, der dybest set kunne få en lønstigning.
Så selvfølgelig er det ikke gældende.
Når man ikke bliver tvunget til at indbetale den ene procent i SP-bidrag, får man den udbetalt som løn, og den merløn betaler man skat af.
Så enkelt er det.
Kl. 9.45
Det er fuldstændig korrekt, at hvis vi skulle til at lave et system, hvor man kunne sende et brev ind enten til sin arbejdsgiver eller til Told og Skat, eller jeg ved ikke, hvordan man havde forestillet sig det, om, at nu vil jeg i øvrigt gerne have lov til at indbetale den ene procent i SP-bidrag, så ville vi lave et meget kompliceret system.
Det har vi sagt nej til, fordi det samme resultat for den enkelte skatteyder kan opnås ad anden vej, så derfor er frivilligheden intakt.
Den er hundrede procent.
Det er i øvrigt ikke særlig kompliceret.
Hvis man ikke vil have mere i løn udbetalt og dermed heller ikke vil betale lidt mere i skat af det, man får ekstra udbetalt, kan man undgå det - ikke undgå at komme til at betale skat på et tidspunkt, for sådan er det jo også gældende for SP-bidraget, at når man får den pension udbetalt som pensionist, betaler man selvfølgelig også skat på det tidspunkt ...
Vi kunne før høre den socialdemokratiske ordførers bekymring over at give folk den frihed, det var selv at afgøre, hvorvidt man ville gøre den ene procent af lønnen til et fortsat pensionsbidrag, eller om man ville bruge den til andre ting.
Jeg havde ikke forventet, at den samme modstand mod at gøre frivilligheden gældende skulle komme fra Det Radikale Venstre, men vi kunne jo høre, at den bekymring er til stede.
At føre argumentationen omkring de her skattelettelser på, at ikke alle, der er på arbejdsmarkedet, vil få en del af de 9,9 mia. kr., undrer mig såre.
Det er et fuldstændig faktum, at alle, der er i beskæftigelse, får et beskæftigelsesfradrag, og derfor får alle, der er i arbejde, en del af de 9,9 mia. kr., som gives i lettelse.
Alle, der er i beskæftigelse, kan derfor vælge at sige: Den ene procent vil vi bruge på nogle forbrugsgoder, eller vi vil fortsat lade det være en del af vores private pensionsopsparing og dermed selv frivilligt indbetale det.